Tjostolv Moland er død

Draps- og spionasjedømte Tjostolv Moland ble funnet død på cellen sin i Kongo søndag morgen. Dødsårsaken er foreløpig ikke kjent.

Drapsdømte Tjostolv Moland ble funnet på cellen sin i dag tidlig. Junge, Heiko

18. aug. 2013 17:43 Sist oppdatert 19. august 2013

Tjostolv Moland og Joshua French under rettssaken i Kisangani. Bak tidligere forsvarer Morten Furuholmen. Heiko Junge/Scanpix

— Antageligvis skjedde det tidlig i morgentimene søndag, sier hans advokat Hans Marius Graasvold til Aftenposten.

Graasvold får fortløpende informasjon fra Kongo. Han vil ikke si noe om årsaken til dødsfallet. Moland har flere ganger vært alvorlig syk, blant annet av malaria. Høsten 2009 ble han behandlet på sykehus for psykose.

Graasvold har holdt ukentlig kontakt med de to draps- og spionasjedømte nordmennene siden han overtok som deres advokat i mars. Senest for en uke siden snakket han med Moland. Han beskriver det som en "hvilken som helst annen samtale". Han forteller at Molands kamerat Joshua French er svært lei seg og sjokkert.

— Det var ingen grunn til å forvente at dette skulle skje, sier han.

— Vet du hva årsaken var?

— Vi har informasjon som det er for tidlig å gå ut med. I dag er det en familie som har mistet sønnen sin, sier han.

De pårørende ble varslet tidligere på søndag.

Delte celle med French

Moland og French har delt celle i fengselet.

— Delte de celle i natt?

— Ja, de har stort sett delt celle, sier Graasvold.

Les også - Helt forferdelige soningsforhold - Jeg tenker nå først og fremst på Joshua, som sitter alene under disse forholdene

Han snakket med French tidligere i dag, og forteller at French tar dødsfallet tungt.

— Han er veldig preget. De har stått hverandre usedvanlig nær de siste årene, sier han, og legger til:

— Han er en fornuftig og oppegående fyr. Han blir ivaretatt av personalet i fengselet, og får konsulærbistand fra norske myndigheter.

— Var det French som fant Moland død?

— Det kan jeg ikke kommentere.

Funnet på cellen

Utenriksminister Espen Barth Eide innkalte til pressemøte i UD klokken 18.

Ifølge Eide ble Moland funnet på cellen i dag morges. Han vil ikke si noe om årsaken.

— Det har vært en uavhengig lege involvert i dag, sier han.

— Vi kommer til å ha fullt trykk på å bringe klarhet i alle forhold rundt dette.

- Kaster skygger over Norges forhold til Kongo

Norske myndigheter har lenge jobbet for å få nordmennene overført til soning i Norge, og Eide sier det påligger kongolesiske myndigheter et ansvar for å besvare Norges henvendelser.

- Jeg kan med hånden på hjertet si at det er ingen sak i UD som har krevd mer ressurser og oppmerksomhet, sa utenriksminister Espen Barth Eide søndag kveld. Dan Petter Neegaard

— Dette kaster skygger over Norges forhold til Kongo, sier han, og påpeker at Kongo riktignok er et av landene Norge har minst kontakt med i verden.

Les også Faren går hardt ut mot UD

— Vi har rettet en rekke henvendelser til kongolesiske myndigheter. De har ikke på noe tidspunkt sagt at de ikke vil imøtekomme oss. De har bare sagt at de ikke har tid, sier Eide.- Det har vært veldig mange kontakter, både formelle og mer uformelle, gjennom et utall av kanaler. Noen er kjent og andre er ikke kjent, legger han til.

Flere journalister spør hva norske myndigheter kunne gjort annereledes, og om de har gjort nok.

— Jeg kan med hånden på hjertet si at det er ingen sak i UD som har krevd mer ressurser og oppmerksomhet. Den overgår alt vi er kjent med at har vært gjort tidligere. Men jeg mener rent prinispielt at man aldri skal si ingenting kunne vært gjort annereldes.

Eide: - Fokus på French

Eide understreker flere ganger at Norge har samarbeidet nært med Storbritannia, siden French er både britisk og norsk statsborger.

— Akkurat nå er mitt fremste fokus hvordan vi raskest mulig kan få gjort noe for French.

VGs journalist spør hvordan dødsfallet påvirker muligheten til å få French hjem til Norge.

— Det er bare blitt enda viktigere nå, svarer Eide.

Dømt til døden

French og Moland ble pågrepet i Kongo henholdsvis 9. og 11. mai 2009, mistent for drapet på sjåføren Abedi Kasongo. Nordmennene er dømt til døden i tre rettsinstanser, senest i ankedomstolen i Kisangani 10. juni 2010. De to nordmennene anket ikke dødsdommen videre, i håp om å få fortgang i en soningsoverføring til Norge.

Moland er dømt for drapet på Kasongo i mai 2009, og begge er dømt for spionasje, ulovlig våpenbesittelse, drapsforsøk, væpnet ran og for å ha dannet et kriminelt forbund. De to nekter straffskyld.

Soningsoverføring

I juni i år tok utenriksminister Espen Barth Eide for første gang opp fengslingen av nordmennene med Kongos president, Joseph Kabila, under et toppmøte i Etiopia.

- Jeg viste til at dette er en sak som har pågått lenge. Han kjente den godt. Jeg sa at jeg håpet at vi ville få en rask fremgang, sa Eide. President Kabila kan benåde Moland og French, men er også interessert i å diskutere en overføring til Norge, sa Eide etter møtet, ifølge NTB.

Fakta Kongo-rettssaken Joshua French og Tjostolv Moland ble pågrepet i Kongo henholdsvis 9. og 11. mai 2009, mistenkt for drap på sjåføren Abedi Kasongo 5. mai. Begge har hele veien nektet straffskyld.8. september 2009 ble de to funnet skyldig og dømt til døden for drap, drapsforsøk, spionasje, væpnet ran og forsøk på å danne et kriminelt forbund. Begge anket dommen.Dødsdommen ble opprettholdt av ankeinstansen i Kisangani 3. desember.Dommen ble anket til militær høyesterett i hovedstaden Kinshasa.Høyesterett underkjente 22. april 2011 begge de tidligere avgjørelsene. Saken ble behandlet på nytt i ankedomstolen i Kisangani, hvor nordmennene satt fengslet.10. juni ble de to nok en gang dømt til døden. Moland ble dømt for drapet, mens begge ble dømt for spionasje, ulovlig våpenbesittelse, drapsforsøk, væpnet ran og for å ha dannet et kriminelt forbund. Retten frafalt imidlertid spionasjeanklagene mot Norge.De to nordmennene anket ikke dødsdommen videre, i håp om å få fortgang i en soningsoverføring til Norge.Like før jul 2011 ble de to flyttet til et fengsel i Kinshasa.Norske myndigheter har flere ganger i år vært i samtaler med kongolesiske myndigheter, med mål om å få overført nordmennene til Norge.Kilde: NTB Vis mer